Il-Kor Fejn mar il-maħbub tiegħek , l-isbaħ fost in-nisa? Fejn mar il-maħbub tiegħek, biex aħna nfittxuh miegħek? L-għarusa Il-maħbub tiegħi niżel fil-ġnien tiegħu, ħdejn il-ħmiemel tal-balzmu, ħalli fil-ġonna jirgħa, u jaqta' l-ġilji. Jien tal-maħbub, u tiegħi l-maħbub tiegħi li jirgħa qalb il-ġilji. Il-ħames taqsima tal-Għanja L-għarus Int ħelwa, bħal Tirsa, maħbuba tiegħi , inti sabiħa, bħal Ġerusalemm. Dawwar għajnejk minn fuqi, għax isaħħruni. Dak xagħrek merħla mogħoż, imewġu mal-muntanja ta' Gilgħad. Dawk snienek merħla nagħaġ telgħin wara l-ħasil. Kull waħda minnhom hemm tewmija magħha, ma hemm mingħajrha ebda waħda minnhom. Ħaddejk biċċtejn rummien minn wara l-istar tiegħek. Irġejjen hemm sittin, tmenin hemm konkubini, xebbiet bla għadd. Imma waħda biss il-ħamiema tiegħi, waħda l-perfetta tiegħi. Hi l-waħdanija t'ommha, hi biss l-għażiża ta' dik li wilditha. Rawha x-xebbiet, qalulha li hi hienja, irġejjen, konkubini, ilkoll faħħruha: "Min hija dik li tielgħa bħaż-żerniq, sabiħa donnha l-qamar, tiddi bħax-xemx, tal-biża' bħall-eżerċtu lest għat-taqbida?" Fil-ġnien tal-ġewż inżilt, sabiex inħares lejn tal-wied il-ħdura, biex nara jekk id-dielja hix qed tarmi, jekk ir-rummien diġà ħariġx in-nwar. Jien stess ma nafx, imma refgħetni xewqti għal fuq il-karru flimkien mal-prinċep.